

Når barnet begynner i barnehagen.

Barnehagen skal i samarbeid med foreldrene legge til rette for at barnet kan få en trygg og god start i barnehagen. Barnehagen skal tilpasse rutiner og organisere tid og rom slik at barnet får tid til å bli kjent, etablere relasjoner og knytte seg til personalet og til andre barn. Når barnet begynner i barnehagen, skal personalet sørge for tett oppfølging den første tiden slik at barnet kan oppleve tilhørighet og trygghet til å leke, utforske og lære. (Overganger, Rammeplanen for barnehager kapittel 6)

Så hva kan gjøres i tiden før barnet begynner i barnehagen?

For å gjøre overgangen fra hjem til barnehage så trygg som mulig, har vi utarbeidet noen enkle råd og tips, som kan hjelpe i denne prosessen.

* Øv gjerne på at andre omsorgspersoner passer barnet, eksempelvis besteforeldre/andre familiemedlemmer/venner.
* Øv på å være sammen med andre mennesker, og gjør barna mottagelig for lyder av ulikt volum.
* La barnet øve på å gå, krype og gi det en mulighet til å bevege seg rundt, både inne og ute. I barnehagen blir dette en stor del av hverdagen, og det kan være en større utfordring for barnet om det alltid har blitt båret rundt av sine omsorgspersoner.
* Gå på tur til barnehagen, og bli kjent med barnehagens uteområde.
* La barnet få trening i å vente på tur. Barnet kan med fordel bli vant til at det ikke alltid trenger å være først. Dette gjelder i henhold til måltid, ved påkledning, bleieskift mm.
* Lær barnet å finne søvnen selv. Det kan være mer utfordrende for barnet å skulle sove i barnehagen, om det har for vane å alltid bli «bysset» i søvn hjemme.
* I barnehagen får barnet brød, varm lunsj, frukt/grønnsaker og drikke servert i tutekopp. Fint om barnet har fått smake litt, blitt introdusert for ulike smaker, og prøvd tutekopp.

Vi har god kompetanse og lang erfaring på overgangen hjem-barnehage, men ser at tipsene nevnt over med fordel vil hjelpe ditt barn.

